తీగల కృష్ణారెడ్డి

తీగల కృష్ణారెడ్డి తెలంగాణ రాష్ట్రానికి చెందిన రాజకీయ నాయకుడు, మాజీ ఎమ్మెల్యే, హైదరాబాద్ మాజీ మేయర్. అతను ప్రస్తుతం భారత్ రాష్ట్ర సమితి పార్టీలో ఉన్నాడు. 2002లో తీగల కృష్ణారెడ్డి ఇంజనీరింగ్ కాలేజీ స్థాపించి,దానికి అతను చైర్మన్ గా ఉన్నాడు.

జననం, విద్యాభాస్యం
తీగల కృష్ణారెడ్డి రంగారెడ్డి జిల్లా, మీర్‌పేట లో 1949  జూన్, 10న జన్మించాడు.  తండ్రి  టి.రాంరెడ్డి. కృష్ణారెడ్డి ఉస్మానియా యూనివర్సిటీ నుండి 1971లో బిఎ పూర్తి చేశాడు.

రాజకీయ జీవితం
తీగల కృష్ణారెడ్డి తెలుగుదేశం పార్టీ ఆవిర్భావం సమయంలో టిడిపిలో చేరాడు.అతను 1986లో హైదరాబాద్ మున్సిపల్ కార్పొరేషన్ ఎన్నికల్లో టీడీపీ పార్టీ తరపున గాంధీ నగర్ డివిజన్ నుండి కార్పొరేటర్ గా పోటీ చేసి ఓడిపోయాడు. కృష్ణారెడ్డి 2002లో హైదరాబాద్ మున్సిపల్ కార్పొరేషన్ ఎన్నికల్లో పోటీ చేసి హైదరాబాద్ మేయర్ గా పనిచేశాడు. కృష్ణారెడ్డి హైదరాబాద్ అర్బన్ డెవలప్మెంట్ అథారిటీ చైర్మన్ గా పని చేశాడు. ఉమ్మడి ఆంధ్రప్రదేశ్ లో 2009 అసెంబ్లీ ఎన్నికల్లో మహేశ్వరం శాసనసభ నియోజకవర్గం నుండి తెలుగుదేశం పార్టీ అభ్యర్థిగా పోటీ చేసి కాంగ్రెస్ అభ్యర్థి సబితా ఇంద్రారెడ్డి చేతిలో 7,833 ఓట్ల తేడాతో ఓటమి పాలయ్యాడు.

తెలంగాణ రాష్ట్రం ఏర్పడ్డాక జరిగిన 2014 అసెంబ్లీ ఎన్నికల్లో మహేశ్వరం నియోజకవర్గం నుండి తెలుగుదేశం పార్టీ అభ్యర్థిగా పోటీ చేసి, తన సమీప ప్రత్యర్థి కాంగ్రెస్ అభ్యర్థి మల్ రెడ్డి రంగారెడ్డి పై 30,784 ఓట్ల మెజారిటీతో గెలిచి తొలిసారి ఎమ్మెల్యేగా ఎన్నికయ్యాడు. అతను 2014, అక్టోబరు 29న టీఆర్ఎస్ పార్టీలో చేరాడు. 2018ఎన్నికల్లో మహేశ్వరం నియోజకవర్గం నుండి తెలంగాణ రాష్ట్ర సమితి అభ్యర్థిగా పోటీ చేసి, కాంగ్రెస్ అభ్యర్థి సబితా ఇంద్రారెడ్డి చేతిలో 9,227 ఓట్ల తేడాతో ఓటమి పాలయ్యాడు.

మూలాలు

రంగారెడ్డి జిల్లా వ్యక్తులు
రంగారెడ్డి జిల్లా నుండి ఎన్నికైన శాసన సభ్యులు
1949 జననాలు
తెలంగాణ శాసన సభ్యులు (2014)
రంగారెడ్డి జిల్లా రాజకీయ నాయకులు
తెలంగాణ రాష్ట్ర సమితి రాజకీయ నాయకులు